Pakuotės lapelis: informacija vartotojui

Miramile burnos gleivinės purškalas (tirpalas)

miros tinktūra, ramunėlių skystasis ekstraktas, eukaliptų tinktūra, šalavijų tinktūra

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr.4 skyrių.
-	Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Miramile ir kam jis vartojamas
2.	Kas žinotina prieš vartojant Miramile
3.	Kaip vartoti Miramile
4.	Galimas šalutinis poveikis
5.	Kaip laikyti Miramile
6.	Pakuotės turinys ir kita informacija


1.	Kas yra Miramile ir kam jis vartojamas

Vaistas vartojamas simptominiam burnos ar ryklės gleivinės uždegimo gydymui.

Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Miramile

Miramile vartoti draudžiama:
· jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje);
· jaunesniems nei 2 metų vaikams, nes eukaliptų lapuose esantis cineolis gali sukelti gerklų spazmą.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Miramile.
· Reikia saugoti, kad vaisto nepatektų į akis.
· Vaistą vartoti be pertraukos galima ne ilgiau negu savaitę.
· Jei atsiranda kvėpavimo sutrikimas, karščiavimas ar pūlingi skrepliai, dėl gydymosi būtina pasitarti su gydytoju ar vaistininku.

Vaikams ir paaugliams
-	Vaisto nerekomenduojama vartoti jaunesniems nei 18 metų asmenims.

Kiti vaistai ir Miramile
Jeigu vartojate arba neseniai vartojote kitų vaistų, arba dėl to nesate tikri, pasakykite gydytojui arba vaistininkui.
Šalavijų lapų preparatai gali turėti įtakos vaistų, veikiančių per GABA receptorius (pvz. barbituratų, benzodiazepinų) poveikiui, net jei tai kliniškai nepastebima, todėl jų nepatariama vartoti kartu su šiais vaistais.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 
Nėra duomenų, kad vaisto sudėtyje esančios medžiagos neigiamai veiktų vaisių arba žindomą kūdikį. Nėštumo ir žindymo laikotarpiu moterys vaistą gali vartoti tik gydytojui paskyrus.
Nėra žinoma ar Miramile turi įtakos vaisingumui.

Vairavimas ir mechanizmų valdymas
Poveikis gebėjimui vairuoti ir valdyti mechanizmus nepasireiškia.

Miramile sudėtyje yra etanolio
Šio vaisto sudėtyje yra ne mažiau kaip 45 tūrio % etanolio (alkoholio), t.y. 61,5 mg dozėje (dviejuose išpurškimuose). Toks dozėje esantis alkoholio kiekis atitinka mažiau kaip 1,2 ml alaus ir 0,65 ml vyno. Mažas alkoholio kiekis, esantis šio vaisto sudėtyje, nesukelia pastebimo poveikio.


3.	Kaip vartoti Miramile

Suaugusiems
Vartoti į burną ir ryklę. Reikia purkšti 4 – 6 kartus per parą po du išpurškimus. Purškimo metu patariama sulaikyti kvėpavimą.

Pavartojus vaisto gerti ir valgyti rekomenduojama ne anksčiau kaip po 20 minučių.

30 ml buteliukas
Pradedant vartoti vaistą iš naujos pakuotės, reikia purkštuko antgalį pasukti 90° kampu.
50 ml buteliukas
Pradedant vartoti vaistą iš naujos pakuotės, reikia nuimti apsauginį dangtelį ir uždėti pakuotėje pridėtą purkštuko galvutę su antgaliu. Spustelėti kelis kartus.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Vartojimas vaikams
Negalima vartoti vaikams iki 2 metų.
Vaistinio preparato nerekomenduojama naudoti jaunesniems nei 18 metų asmenims, nes nėra atlikta atitinkamų saugumo tyrimų.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Graižažiedžiams alergiškiems žmonėms gali sukelti alerginių reakcijų.
Vaistinių ramunėlių žiedams laba retai gali pasireikšti padidinto jautrumo reakcija (kontaktinis dermatitas).
Pavartojus į vidų labai retai gali pasireikšti ir stiprios alerginės reakcijos (anafilaktinis šokas, astma, veido edema ir dilgėlinė).
Preparato sudėtyje yra alkoholio, kuris gali sukelti trumpalaikį burnos gleivinės skausmą ar dirginimą.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Miramile

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 ºC temperatūroje.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Miramile sudėtis

-	Veikliosios medžiagos yra miros tinktūra, ramunėlių skystasis ekstraktas, eukaliptų tinktūra ir vaistinių šalavijų tinktūra.
1 ml burnos gleivinės purškalo yra 0,1 ml Commiphora molmol Engler ir/ar kitų Commiphora rūšių, gummi (miros sakų) tinktūros 1:5 (ekstrahentas: 90 % (V/V) etanolis), 0,35 ml Matricaria recutita L. (Chamomilla recutita (L.) Rauschert), flos (vaistinių ramunėlių žiedų) skystojo ekstrakto 1:1 (ekstrahentas: 10 % amoniakas: vanduo: 96 %(V/V) etanolis (2,5 : 47,5 : 50)), 0,05 ml Eucalyptus globulus Labill. (eukaliptų lapų) tinktūros 1:5 (ekstrahentas: 70 % (V/V) etanolis), 0,3 ml Salvia officinalis L., folium (vaistinių šalavijų lapų) tinktūros 1:10 (ekstrahentas: 70 % (V/V) etanolis).
-	Pagalbinė medžiaga - glicerolis.
Viename išpurškime yra 70 mg tirpalo.

Miramile išvaizda ir kiekis pakuotėje

Rudos spalvos, kartaus skonio, charakteringo kvapo tirpalas. Laikymo metu gali iškristi nuosėdų, tačiau jos preparato veiksmingumui įtakos nedaro.
Kartono dėžutėje yra vienas rudo stiklo buteliukas, kuriame yra 30 arba 50 ml tirpalo, užsuktas plastikiniu dangteliu su mechaniniu purkštuku ir antgaliu.
Gali būti tiekiamos ne visų dydžių pakuotės.

Registruotojas ir gamintojas

UAB „Valentis“
Molėtų pl. 11
LT‑08409 Vilnius
Tel.: +370 5 2701225
Faksas: +370 5 2701223

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „Valentis“
Molėtų pl. 11
LT‑08409 Vilnius
Tel.: +370 5 2701225
Faksas: +370 5 2701223

Šis pakuotės lapelis paskutinį kartą peržiūrėtas 2023-06-12.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

